החינוך הלאומי: הטיול השנתי ככלי לחינוך לאומי בזרם החינוך הממלכתי בישראל, 2008–2020

**רועי שמיר וקובי כהן-הטב**

**פתיחה**

*"[...]* לחנך את העברי השלם, לא די שנפתח לפניו את המעיין של רוח ישראל, אלא מוטלת עלינו להביאו במגע ישיר עם טבע ארצנו הברוכה במראות. הוודע לך כי אהבת המולדת נקנית בייסוריי נדודים וטלטולי דרכים וככל אשר ירבה האדם בטיולים, כך יוסיף רגש המולדת להכות שורשים בנשמתו *[...]…"[[1]](#footnote-1)*

במילים אלה בחרו מורי הדרך פנחס כהן ודוד בנבנשתי לפתוח את ספרם 'מורה דרך בארץ-ישראל' שפורסם בסוף שנות השלושים של המאה הקודמת. לראייתם, אחד מהאמצעים לכונן חברה חדשה המושתת על נרטיבים ציונים ולטפח את הקשר בין ישראל לארצו הוא באמצעות טיולים ברחבי הארץ. למעשה, כבר במסגרות החינוך השונות שהוקמו בארץ בראשית ימיה של ההתיישבות היהודית החדשה בארץ משנות השמונים של המאה ה-19, מגני ילדים, בתי ספר יסודיים בערים ובמושבות, בתי ספר תיכוניים, ועד הסמינר למורים, הפך הטיול לאחד הכלים הבולטים בתוכנית הלימודים.[[2]](#footnote-2) בטיולים אלו הייתה התרחקות מודעת מהמודל הדתי של עליה לרגל, שכן לא היה להם יעד ספציפי מקודש ולא הייתה בהם זיקה למערכת אמונה דתית כלשהי. תחת זו שלטה בהם חשיבה משכילה על הטבע והחינוך, בדומה לחשיבה האירופאית על הטיול באותה התקופה, שבמרכזה ניצב העיון המדעי- מודרניסטי ובמידת מה גם שעשוע ומתן פורקן לצורך של הילדים לצאת לאוויר הפתוח.

ככל שהתרחב המפעל הציוני בארץ וככל שרבו מאבקי ההישרדות של היישוב אל מול הבריטים ואל מול האוכלוסייה הערבית , כך נטען הנוף בעוד ועוד  משמעויות לאומיות. הנהגת היישוב סברה  שטיולים ברחבי הארץ והיכרות בלתי אמצעית עם נופיה הם כלי חינוכי חשוב בקידום האידיאולוגיה הציונית, שיכול לסייע בהעמקת התודעה הלאומית ולקדם את הריבונות היהודית העצמאית בארץ. משמע, מעבר למטרות פדגוגיות שהיו לטיולים, נוסף להם אפוא גם דגש בהיבט הלאומי אשר הייתה שזורה בו התרסה לאומית גאה בבחינת "ואף על פי-כן, אנחנו כאן".[[3]](#footnote-3)

גם לאחר הקמת המדינה, הטיולים המשיכו למלא תפקיד חשוב בהגדרת האופן בו ממקמים את המרחב בתבניות זיכרון סימבוליות. עבור רבים, הטיול נתפס כראיה לבעלות על המקום, והמאבק הגופני של הפרט עם קשיי המסע נתפס כקביל למאבק הלאומי על כיבוש הארץ.[[4]](#footnote-4) מבחינה מוסדית, עוד משלביה הראשונים של מערכת החינוך בארץ היה צורך לעגן את ההנחיות ואת האופן בו יש לטייל תחת מסגרת של הוראות וכללים אשר הופיעו ועודכנו מעת לעת בהוראות מנכ"ל טיולים של משרד החינוך.[[5]](#footnote-5) לאורך השנים הוראות המנכ"ל הקפידו להדגיש כי הטיול הינו פעילות ערכית ומשמעותית ואינה מנותקת מערכיה ומטרותיה של מערכת החינוך בארץ.[[6]](#footnote-6) ברם, בשנת 2004, התפרסמה בדו"ח מבקר המדינה ביקורת חריפה על נושא הטיולים במערכת החינוך, אשר הצביעה על ליקויים ואי בהירות בנוגע להנחיות ולאופן בו מתקיימים הטיולים,[[7]](#footnote-7) ובין היתר הדגישו את העמימות והעיסוק הלקוי בפן הפדגוגי של הטיול.[[8]](#footnote-8) בעקבות הדו"ח הנ"ל, התכנסה וועדת הכנסת לענייני ביקורת המדינה על מנת למסד ולחדד כללים והוראות בעניין הטיולים. [[9]](#footnote-9) בהתאם למסקנות והנחיות הוועדה, התפרסמה במשרד החינוך בשנת 2008 תוכנית 'ליבת הטיולים' אשר נועדה להסדיר בעיקר את נושא התכנים הפדגוגים של ארגון והוצאת הטיולים במערכת החינוך. [[10]](#footnote-10)בין המטרות המובילות המצוינות בראש התוכנית נכתב כי מטרת הטיולים היא "הכרת הארץ ואהבתה וטיפוח מחויבות ואחריות לארץ ישראל, לנוף, לטבע, לאדם לחברה ולמדינת ישראל" וזאת בהדגשת יעדיו הלאומיים של הטיול באמצעות "חיזוק התודעה הלאומית בזיקה לתולדות העם ומורשתו בארץ ישראל."[[11]](#footnote-11)

חוקרת הלאומיות חדוה בן-ישראל טוענת כי מחקר הקושר בין חינוך לבין לאומיות צריך לבחון גם את האסטרטגיות השונות בהן גויסו רעיונות לאומיים על מנת להטמיע נרטיביים לאומיים בקרב המשתתפים בטיול.[[12]](#footnote-12) מטרת המאמר שלהלן היא אפוא לנסות ולהעריך את האופן בו הטיול השנתי בבתי הספר התיכוניים בחינוך הממלכתי בישראל משמש כלי להנחלת נרטיבים לאומיים התורמים לדעת קברניטי משרד החינוך ליצירת זהות לאומית בקרב התלמידים. בחינה זו נעשתה על-פי ניתוח של מגוון מקורות: תוכניות הטיולים בבתי הספר,[[13]](#footnote-13) תכתובות ומסמכים של בתי הספר בנוגע לטיולים שנתיים,[[14]](#footnote-14) וראיונות עם רכזי הטיולים בבתי ספר נבחרים.[[15]](#footnote-15) מקורות אלו אפשרו לנו לקבל תמונת מצב מסוימת ממנה ניתן לנסות ולנתח את מטרות ותרבות הטיולים הקיימת בבתי הספר.

בחירת בתי הספר נעשתה באמצעות שימוש במסד הנתונים "במבט רחב". המידע במסד זה נסמך על מערכת מידע חינוכית אשר פותחה על ידי מנהל תקשוב ומערכות מידע במשרד החינוך.[[16]](#footnote-16) באמצעות מסד הנתונים בחרנו בתי ספר מוכרים במגזר היהודי הממלכתי במחוזות: צפון, חיפה, מרכז, תל-אביב, ירושלים ודרום.[[17]](#footnote-17) בתי הספר הממלכתיים בחטיבות הביניים והתיכונים אותם דגמנו במאמר זה, מייצגים את המחוזות השונים במגזר היהודי הממלכתי בהתאם לגודלם באוכלוסייה.[[18]](#footnote-18) לניתוח הנתונים נבחרו מספר בתי ספר מרכזיים, שש-שנתיים (כיתות ז'-י"ב), בעלי מספר תלמידים גבוה לאורך שנים (לפחות מעל אלף תלמידים), נתון ממנו ניתן ללמוד על מרכזיותו ותפקידו המשמעותי של בית-הספר כמוסד מוביל ומעצב בקרב הקהילה.[[19]](#footnote-19) מקור נוסף בו נעשה שימוש להצגת האקלים החינוכי של בתי הספר הנחקרים הוא שימוש במסד הנתונים "שקיפות בחינוך".[[20]](#footnote-20) מערכת נתונים זו של משרד החינוך פעילה משנת 2015, ובה יש נתונים תקציביים וכמותיים על בתי הספר אותם בדקנו במאמר זה.

המאמר שלהלן נחלק לשלושה חלקים עיקריים: בחלקו הראשון יוצג הבסיס התיאורטי לדיון ובו יוצגו כמה מחקרים העוסקים ביחסי הגומלין שבין חינוך ללאומיות, זיכרון קולקטיבי וטיולים בבתי הספר; החלק השני של המאמר הוא רקע היסטורי-מחקרי והוא יעסוק בטיולים בבתי הספר בישראל בשנים שקדמו לתקופת המחקר; חלקו השלישי והאחרון של המאמר יעסוק בממצאים של מחקר הטיול השנתי במערכת החינוך הממלכתית בשנים 2008 –2020 וזאת בשני צירים עיקריים: הציר הראשון יציג ניתוח איכותני של ארבעה תחומי פעולה שנמצאו דומיננטיים במהלך הטיול השנתי בתקופה הנדונה במחקר: הנחלת ידיעת הארץ, שימוש בתנ"ך, קיום טקסים במהלך הטיול ויצירת חוויה של טיול מאתגר. הציר השני יהיה ניתוח כמותי של שני ממדים שנמצאו בולטים: האחד הוא אופי הלינה בשטח והשני הוא התוכן הפדגוגי הבולט בטיולים.

**חינוך לאומי, זיכרון קולקטיבי וטיולי בית הספר**

פילוסוף החינוך צבי לם הגדיר את החינוך הלאומי ככזה אשר אמור: "לטפח ביחיד את המודעות ותחושת שייכות לעם ולמדינה ולטעת בו את הרגשות התומכים בהשתייכות זו".[[21]](#footnote-21) שיטות החינוך הלאומי כוללים לימוד היסטוריה, ספרות וגיאוגרפיה, טיפוח רגשות לסמלים לגיבורים לאומיים ואופן השימוש שעושים בו בטקסים. כך מדגישים את הזיקה לתרבות הלאומית ולערכיה מתוך קשר לערכים אוניברסליים.[[22]](#footnote-22) אנתוני סמית הדגיש את הנרטיב המשותף של חברי אותו העם על-ידי מתן משמעויות לסמלים, מיתוסים וזיכרונות משותפים. הוא טען שרק בזכות מסורות ונרטיבים עתיקי ימים השתמרו עמים והיו מוכנים לקלוט את עקרון הלאומיות שלהם. לדוגמה: השימוש שעשתה הציונות במיתוסים דוגמת טרומפלדור והקרב בתל-חי או סיפור מרד הקנאים הסיקריים במצדה, שהפכו עם השנים להיות מבין אתרי הטיול הפופולריים ביותר בקרב בתי הספר. באתרים אלו היו שורשים היסטוריים וכמיהה להתחדשות הגבורה, יסודות שהפכו להיות חלק מרכזי באתוס הלאומי המשותף שהתפתח בהתיישבות היהודית החדשה בארץ.[[23]](#footnote-23) בהתאם לתפיסה זו ניתן לטעון, כי הטיולים השנתיים פועלים במטרה לייצר טריטוריאליזציה של הזיכרון. הכוונה במונח זה היא לתהליך בו מקומות מסוימים מעוררים סדרה של זיכרונות העוברים מדור לדור ומייצרים נטייה להשריש נרטיבים של דמויות ואירועים במקומות מסוימים וליצור באמצעותם שדה של זיקות חזקות וייחודיות למרחבים גיאוגרפיים מסוימים.[[24]](#footnote-24) אם כך, הרי שיש מקום להעלות השערה שאתרי ההדרכה והמסלולים במהלך הטיול מגויסים במטרה לייצר 'זיכרון קולקטיבי' (Collective memory) בקרב האוכלוסייה, בניסיון לייצר זיקה לאומית ותחושת שייכות למקום. ההיסטוריון הצרפתי פייר נורה (Pierre Nora), אשר עבודתו מהווה ציון דרך בהגדרה של מונחים בתחום הזיכרון הקולקטיבי, מציין בכתביו כי תפיסת העבר בזיכרון הקולקטיבי פירושה להתייחס לעבר במובנים רבים כקיים ורלוונטי גם בהווה.[[25]](#footnote-25) מחוזות זיכרון העבר אשר באמצעות הדגשתם ניתן "להחיותם" גם בהווה, מורכבים משלושה חלקים עיקרים: חומר, פונקציונליזם וסמלים. אלו מרכיבים את הזיכרון הקולקטיבי בו-זמנית ובדרגה שונה, פעולה הדדית של גורמים המגדירים זה את זה. היבטים חומריים עשויים להיות חומרי ארכיון, היבטים פונקציונליים הם לדוגמה ספר לימוד, צוואה או כנס לוחמים, והיבטים סמלים הם לדוגמה נר זיכרון, דקת-דומיה, טקס. בהמשך להנחות אלו של נורה, אנו סבורים כי גם הטיול הבית ספרי עשוי לשמש כזיכרון סמלי ובו טקס הצעידה אל היעד, תכני ההדרכה, אתרי מורשת הקרב או ביקור באנדרטאות מסייעים לשמר את הזיכרון הקולקטיבי חברתי כזיכרון חי בקרב תודעת המטיילים.[[26]](#footnote-26) ביקור באתרי מורשת בטיולים השנתיים יכול לשמש כ 'מסגרות הזכרות' (Frames of Remembrance), המהוות מצפן הכרחי להתמצאות. הזיכרון המשותף באתרים אלו בטיול השנתי, מעצב את תפיסת הזהות של הקבוצה, ובכך מסייע ליצור את התשתית לסדר החברתי הרצוי.[[27]](#footnote-27)

הטיולים בבתי הספר בישראל: מצב המחקר

בהתאם לעבודותיהם של לם, סמית ונורה, פעולות שונות עשויות אם כן לייצר תחושה של זהות לאומית ולחבר את הפרט לנרטיבים המשותפים לקבוצה גדולה יותר. בהקשר הישראלי, יש לבחון מחקרים בנושא טיולי בית הספר בארץ, על מנת לקשור בין אסטרטגיות ליצירת זהות ובין טיולי בית-הספר כמחוללי שינוי בזהות הלאומית של המשתתפים. שני מחקרים בולטים עסקו בהכוון זה: הראשון היה מחקרו של אהוד פראוור, שבחן את דרכו של הטיול בארץ בשנים 1918-1887.[[28]](#footnote-28) המחקר התמקד בשלושה בתי ספר: בית-הספר 'למל' בירושלים, בית-הספר 'חביב' בראשון לציון ו'גימנסיה הרצליה' בתל-אביב. במחקרו טוען פרוור כי ההווה והעבר, התנ"ך וגיאוגרפיה, נפגשים כולם בארץ-ישראל, ויש לחנך את הנוער למזיגה זו. המסקנה המרכזית של המחקר הייתה שחל שינוי בתכליות הטיול, מתכלית לימודית, שבמרכזה דגש על חיזוק הלמידה במקצועות שונים אותם ניתן ללמוד במהלך הטיול כגון גיאוגרפיה, היסטוריה וזואולוגיה לתכלית חינוכית שבמרכזה חיזוק הקשר לעם ולארץ. פראוור טען, כי עד שנת 1907 הטיולים התמקדו בתהליך הלמידה, פיתוח ערכים אוניברסליים והתמקדות במרחב כמייצג טבע. משנת 1907 הטיולים החלו להתמקד בנושאי העברת ידע לגבי עברו וטבעו של המרחב, פיתוח זהות לאומית ודגש על היות המרחב והטבע חלק מארץ-ישראל.[[29]](#footnote-29)

המחקר השני אודות הזיקה שבין הלאומיות היהודית החדשה לבין מאפייני הטיול השנתי במערכת החינוך הוא מחקרו של עודד אבישר, שהרחיב את טווח השנים הנבדקות ובחן כיצד הטיול התפתח, בדגש על השינויים שחלו במטרותיו האידיאולוגיות, החברתיות, הפוליטיות והיסטוריות בשנים 1947- 1988.[[30]](#footnote-30) המחקר התמקד בתקופה זו, מכיוון שבשנים אלו עוצבו, גובשו ואף מוסדו, מרבית הגופים העוסקים בהדרכת טיולים. מטרת המחקר העיקרית הייתה לברר מה משקפים השינויים שחלו בתוכניות ההדרכה בטיול ידיעת הארץ, מה השפעתם של שינויים אלו על עוצמתו ומה תקפותו ומרכזיותו של הטיול. חלק ממסקנות המחקר היו, שמצד אחד, הטיולים התאימו את יעדיהם ומטרותיהם בהתאם לאירועים היסטוריים במטרה לשרת את הנורמות והערכים החברתיים והאידיאולוגיים בשנים הראשונות להקמת המדינה. מצד שני, למרות השינויים והתהפוכות ההיסטוריות אידיאולוגיות בארץ, המטרות העיקריות של טיולי מערכת החינוך בשלהי שנות ה-70, נותרו בחלקן דומות לתפקידי הטיול שאפיינו את מערכת החינוך העברי בראשית דרכה, משמע בעיקר העברת תכנים פדגוגים ולימודיים באמצעות היציאה למרחב.

סקירת הספרות שנכתבה בתחום מסייעת לנו להבין כי הטיול להכרת הארץ הינה פעילות בעלת חשיבות רבה בתהליכי עיצוב החינוך הלאומי למן ראשית ההתיישבות היהודית החדשה בארץ וכך גם בשנים שלאחר הקמת המדינה.

הטיול השנתי מאז 2008 - ניתוח איכותני

בחוזר היציאה והנחיות לקראת הטיול השנתי, אשר בתי הספר מפרסמים לתלמידים טרם היציאה לטיול, ישנם בדרך כלל דגשים על המטרות והתכנים הצפויים בטיול. על מנת ללמד על האופן בו מתייחסים בבית הספר למקום ולחשיבות של הטיול ככלי המחנך ללאומיות, יש לבחון אילו ערכים באים לידי ביטוי במסמכים הללו. בבחינה איכותנית של התכנים והנרטיבים הלאומיים איתרנו ארבעה מרכיבים בולטים בחוויית הטיול המשרתים ככלי לחינוך לאומי במהלך הטיול השנתי: התייחסות להיכרות עם הארץ ולאופן בו משיגים באמצעות ההכרה (ידיעה) הזדהות עם הפן הריגשי והלאומי (אהבת הארץ); ניסיון לייצר זיקה בין אתרי הביקור בטיול לבין התנ"ך ולאירועים הנזכרים בו; קיום טקסים באתרים נבחרים בטיול שיהיו בעלי תכנים לאומיים שונים; ויצירת חוויה של טיול מאתגר על מנת להגביר את החוויה הרגשית בקרב התלמידים.

הנחלת ידיעת ואהבת הארץ

המונח 'ידיעת הארץ' בעת המודרנית,[[31]](#footnote-31) הוטבע לראשונה ככל הנראה בשנת 1845 על-ידי יהוסף שוורץ במבוא לספרו 'תבואות הארץ'. [[32]](#footnote-32) הכוונה במונח זה, כפי שעולה מקריאת ההקדמה של שוורץ, היא שלבד מהכרה של המקומות והאתרים עצמם יש מקום ליצירת חיבור רגשי וחוויתי של הפרט עם הארץ. בניסיון לקשור בין ידיעת הארץ ואהבת הארץ, מדגישים את הקשר בין הפעולה (הטיול) ובין הרגש (האהבה).

כץ כותב כי כאשר התבסס נושא המסעות לאזורי הספר במהלך תקופת היישוב הגישה בנושא "ידיעת הארץ" שילבה את החיבור בין דעת ורגש, בין עובדות מדעיות לערכים וסיפורי אגדה יהודים וחלוציים. השימוש במוטיבים ציוריים וספרותיים נעשה במטרה להטמיע את המשמעויות הרגשיות של נוף ארץ ישראל.[[33]](#footnote-33) בהקשר זה נביא אמרה המיוחסת לדוד בן גוריון בנוגע למגמת החינוך הממלכתי: "[...] אין אהבת המולדת נוצרת על ידי הטפה. תנאי לאהבת המולדת-ידיעת המולדת והשתרשות במולדת. ומולדת לא יודעים מפי ספרים, מפי סיפורים, אלא ממראה עיניים, מהכרה בלתי אמצעית [...]"[[34]](#footnote-34)

בסקירה הבאה מופיעים דוגמאות לאופן בו מבקשים להדגיש את אותו חיבור רגשי הנוצר בקרב המשתתפים במהלך הטיול בין הכרת הארץ לבין אהבתה. בבית-ספר קציר ברחובות כתבו מארגני הטיול בכל חוזרי היציאה לקראת הטיול:" [...] אחת המטרות המרכזיות של הטיול היא: טיפוח אהבת ארץ ישראל ושיפור ההיכרות עמה**"**[[35]](#footnote-35) (ההדגשות כאן, ובהמשך המאמר הן שלנו ר.ש, ק.כ.ה.) יעד זה מופיע באופן ברור ובולט בהנחיות לקראת הטיול השנתי. המארגנים כותבים למעשה כי טיול מוצלח הוא טיול אשר יקשר בין הפן הגיאוגרפי והתרבותי והוא הכרת המקום בו יטיילו התלמידים ובמקביל יעורר רגש של אהבה והזדהות עם מקום הטיול. הצהרה דומה מופיעה גם בבית-הספר מקיף ח' באשדוד, שם כתבו מארגני הטיול בכל חוזרי היציאה לקראת הטיול: "[...] טיול שנתי הינו חוויה חברתית, הזדמנות לגיבוש הכיתה, **לחישול התלמידים** ולחיזוק האהבה והקשר לארץ**".** [[36]](#footnote-36) גם כאן חוזרת האמירה כי הטיול הוא דרך לחזק את החיבור הרגשי (אהבה) לארץ ישראל. הטיול הוא האמצעי אשר בית הספר עושה בו שימוש להגביר את תחושת השייכות של המשתתפים בו לארצם.

חוזרי הטיול שסקרנו בבית-הספר אור ברנקו וייס במחוז ירושלים, מדגישים: "[...] **זהו מסע חינוכי** להכרת הארץ ואהבת המולדת**,** המבוסס על תהליך לימודי במסגרת בית-הספר, ומשלב לימוד וחיזוק ערכים מרכזיים של שייכות לארץ, עצמאות והשתייכות לקבוצה." [[37]](#footnote-37) כאן אנו עדים לניסיון לקשור בין תהליכים לימודים והרגש. הטיול הוא הביטוי המעשי של התהליך הפדגוגי המתקיים בבית הספר, בחוזר נאמר כי לאחר שהתלמידים עברו תהליך לימודי וחינוכי במסגרת הבית ספרית, הטיול הוא הצעד המעשי בו תהליך הלימוד יבוא לידי ביטוי ויקשרו בין ההכרה והפדגוגיה ובין הפן הרגשי של אותה 'אהבת מולדת'. מארגני הטיול כותבים כי המסע הינו חינוכי והוא פועל במטרה לייצר חיבור בין ההכרה הגיאוגרפית של הארץ ובין חיזוק תחושת השייכות המתבססת על חוויה רגשית בה המשתתפים ילמדו 'לאהוב' את המולדת.

בית הספר הריאלי בחיפה הינו מוסד בעל מורשת ותיקה ומבוססת בכל הקשור למסעות והוא מצטיין ביציאה לטיולים ארוכים בדרגת קושי גבוהה יחסית הכוללים לינה בשטח, בישולי שדה, מסלולים למטיבי לכת ומספר ימי טיול מעל לממוצע שבחנו. [[38]](#footnote-38) באתר האינטרנט של בית הספר מובאת ההצהרה בדבר חשיבות הטיולים בהווי הבית-ספרי: "באמצעות מסעות וגיחות לכל אורכה ורוחבה של ישראל, **אנו נוטעים בתלמידים את הרצון להכיר יותר לעומק את ישראל** [...] מסעות שטח איכותיים הכוללים הליכה רגלית, מאתגרת, לינת שטח ובישול עצמי, החורגות מחיי הנוחות הרגילים, **יוצרות חוויות עומק שיחד עם חשיפה למסורת ולהיסטוריה של עם ישראל בארצו** מעצימות את היכרותם של התלמידים עם הארץ, העם והמדינה ואת תחושת שייכותם להללו"[[39]](#footnote-39) דוגמה זו מלמדת אותנו על האופן בו הטיולים מביאים לידי ביטוי העצמה של תחושת השייכות של התלמיד. אותה "חווית עומק" וודאי שאינה יכולה להגיע ללא הכנה פדגוגית מוקדמת בכיתה אשר מכוונת לקראת ההבנה כי האתגר והמאמץ הם אלו שיביאו את התלמיד לקראת תחושת השייכות המיוחלת. דוגמאות אלו ונוספות אשר סקרנו, יש בהן בכדי ללמד אותנו על אסטרטגיה של יצירת תודעה מכוונת וברורה בפני התלמידים וההורים. בית הספר מבהיר כי מטרה מרכזית של הטיול היא חיזוק תחושת האהבה והשייכות לארץ ישראל. המסר המועבר באופן מוצהר לתלמידים עוד טרם היציאה לטיול, הוא שעל מנת לעמוד ביעדי הטיול בהצלחה, מצופה מהם בין היתר להתרגש מהאתרים והשבילים בהם הם מטיילים, להרגיש שכולם חלק מנרטיב לאומי משותף.

מסע עם התנ"ך

החיבור בין סיפורי התנ"ך לידיעת ואהבת הארץ בהיבט הלאומי הינה פרקטיקה נשנית וחוזרת שבה נעזרו גם ראשוני המחנכים בחינוך העברי. השימוש בתנ"ך כמדריך עזר בטיולים לתיאור הנוף המחישו לתלמידים כי אדמת המולדת עמוסה במטען כבד של חוויות ורגשות לאומיים מימים עברו, המאצילים מרוחם על ההווה.[[40]](#footnote-40) אניטה שפירא מתארת היטב תפיסה זו: "אנשי העלייה השנייה נהגו לטייל ברחבי הארץ עם תנ"ך בידם ולזהות שמות מקומות שנזכרו במקרא. בניהם אמצו את ההנחה, שהתנ"ך הוא מורה-הדרך לידיעת הארץ, מדריך לחי ולצומח בה."[[41]](#footnote-41) גם במשרד החינוך מייחסים חשיבות רבה לשילוב התנ"ך בטיולי בית הספר. בשנת 2019 מנכ"ל משרד החינוך דאז, מר שמואל אבוהב התייחס לעניין השימוש בתנ"ך במסעות בתי הספר: "התנ"ך הוא ספר הספרים ויסוד קיומו של עמנו. ממנו אנחנו שואבים לשון ותרבות, חוקים ומוסר, היסטוריה וחכמה. אנחנו רוצים להנחיל את הערכים המופלאים שבו לתלמידים שלנו. **דרך תנועת הרגליים ומראה העיניים ננחיל להם את הערכים של נביאי ישראל, מלכי ישראל ומנהיגיה הגדולים והחשובים.** "[[42]](#footnote-42)

סקירת תוכניות הטיולים של בתי ספר העלתה כי עושים שימוש נרחב בתנ"ך ואזכורים של אירועים מקראיים במהלך הטיולים. מקומות הביקור מדגישים נרטיבים שונים והיבטים אחרים של סיפורי התנ"ך. המשותף לכלל הנרטיבים הללו הם הקשר ההדוק המצביע בין אירוע מחולל ורב משמעות אשר התרחש באתר ובין תולדותיו של עם ישראל. בתיכון ע"ש יצחק רבין באילת, מקפידים לציין בחוזרי היציאה לקראת הטיול השנתי כי יעדיו הפדגוגים של הטיול הם, בין היתר:" חיזוק מורשת העם בארץ, המורשת הציונית, טבע ותנ"ך**.**"[[43]](#footnote-43) בשנת 2019 יצא ביה"ס לטיול בן שלושה ימים באזור הצפון תחת הכותרת "מסע בעקבות התנ"ך". בגוף החוזר נכתב לתלמידים כי הטיול יתמקד בסיפורים מקראיים בכרמל ובעמק יזרעאל ובהתאם למסלולים התלמידים ילמדו גם על דמויות שעל פי המסופר פעלו במקום. האתר בו מבקרים בקרן הכרמל מוקדש לדמותו של אליהו הנביא במאבקו אל מול נביאי הבעל ומסירותו הדתית. מסלול הטיול בכתף שאול בגלבוע הוא אתר שנהוג לקשר אותו לסיפור הקרב בגלבוע, מותו של שאול וקינת דוד. המשמעות אשר מיוחסת לאתר זה היא העצמת דמותו של מלך ישראל הראשון ונחישותו למות על חרב ולא ליפול בשבי האויב. שני האתרים מדגישים את עוצמתם של מנהיגים שהיו לעם ישראל אשר פעלו בנחישות ובאומץ בדרכם ואמונתם. [[44]](#footnote-44)

ביה"ס דנצינגר בקריית שמונה, מבליט בין המטרות הפדגוגיות של הטיולים לגליל העליון ולגליל התחתון יעדים כגון: הכרת המורשת הציונית בארץ, מורשת העם, סיפורי התנ"ך וטבע.[[45]](#footnote-45) בין המסלולים המופיעים בפירוט התוכניות אנו למדים כי אכן הם מתכתבים היטב עם יעדים אלו. לדוגמה במסלול למצוק הארבל. אתר זה נזכר פעמים רבות במקורות היהודים ונקשרות אליו מסורות של גאולה. במקום ניתן למצוא שרידים של בית כנסת עתיק, קברים, ומקובל להדגיש את סיפור היהודים הנצורים במערות הארבל בימי המרד ברומאים בתקופת בית שני, את נחישותם ועמידתם אל מול הרומאים וסירובם להיכנע וליפול בשבי האויב. אחד הסיפורים הטרגיים המוכרים והמיוחסים להתבצרות בארבל, הוא המקרה של זקן יהודי שסירב להישמע לדרישות הרומאים להיכנע, שחט את אשתו ובניו ובחר להתאבד בקפיצה מהצוק.[[46]](#footnote-46) נרטיב של לחימה ובחירה במוות על פני שבי בידי הרומאים מוכר ומופיע גם במצור על מצדה במדבר יהודה, בקרב על יודפת אשר בגליל התחתון ובישוב היהודי גמלא אשר ברמת הגולן.

תיכון עירוני חדרה, מהותיקים בעיר, (נוסד בשנת 1936) הגיש לוועדת הטיולים במחוז בחלק מהשנים שבחנו, תוכנית טיולים לשכבה ט' הכוללת מסע בן שלושה ימים לאזור הרי יהודה וירושלים. מארגני הטיול מציינים כי אחת המטרות היא העמקת ההיכרות עם התנ"ך באמצעות הדרכה בנושא האירועים המקראיים אשר התרחשו באזור. ואכן, אנו מזהים התאמה בין היעדים הפדגוגים לבין אתרי הטיול. לפי התוכנית, התלמידים לנים בלינת מאהל בחניון נס-הרים ומשלבים ביקור בירושלים בנוסף למסלולי ההליכה בהרי יהודה ובשפלה. בין האתרים בירושלים מוזכרים הרובע היהודי והכותל ובין אתרי הטיול ניתן למצוא אתרים כגון נחל קדושים, מערת בני ברית, אנדרטת מגילת האש ושמורת הסטף. האתרים בעיר ירושלים מספקים שפע של הזדמנויות ליצור חיבור למקרא ולתנ"ך וכך גם במסלולי הטבע. שמורת הסטף מאפשרת למבקרים להתרשם משחזור חקלאות הררית עתיקה ובכך למעשה מדגישים את הקשר ההיסטורי לאזור. למעשה זו אחת המטרות העיקריות אשר לשמן שימרו את החקלאות העתיקה בשמורת הסטף: התלמידים במקום לומדים על מדרגות חקלאיות ופעולות העיזוק והסיקול אשר נדרשו לבניית המדרגה ובמקום ניתן להתרשם ממבנים חקלאים נוספים כגון גת, , ושומרה. הביקור באתר כולו הוא מכוון מטרה לחבר את המטיילים במקום לאופן בו אבותינו חיו במקום לפני אלפי שנים.[[47]](#footnote-47)

בבית הספר מקיף חשמונאים בת-ים, יצאה שכבה ט' בשנת 2019 למסע בשם: 'בעקבות התנ"ך'. בחוזר הטיול ציינו בפתיחה אמרה של דוד בן גוריון המחברת בין תנ"ך ובין חזקתנו על הארץ: "**התנ"ך הוא המנדט שלנו שנכתב על ידנו, בשפתנו העברית ובארץ זו עצמה.**"[[48]](#footnote-48) בגוף החוזר נכתב: "השנה נצא לשלושה ימי מסע בכרמל ובעמק יזרעאל בעקבות סיפורים מקראיים. ביום הראשון נטייל בכרמל, נלמד על סיפורו של אליהו בכרמל ונעלה דילמות בנושא קנאות ואדישות. ביום השני נצא למסלול בהר תבור, נלמד על דמויות מקראיות וביום האחרון נצא לטייל בעקבות שאול, דוד ויהונתן בגלבוע ונברר את מידת ערך האחריות בחיינו."[[49]](#footnote-49)

עולה אם כך, שטיול אשר המוטיב המרכזי בו הוא סיפורי התנ"ך, הינו טיול אשר נועד ליצירת הזדהות עם מרכיבים אתניים-סימבולים עתיקים ובכך לקשור את ההווה עם העבר ההיסטורי של המקום. ביקור באתרים אשר מדגישים אירועים מכוננים, חושפים בפני המטיילים את הקשר העמוק שיש לעם היהודי למקום הטיול. בין אם מדובר בסיפור שלא חף מביקורת ופתוח לדיון דילמה בדבר ערכיותו ומוסריותו של האירוע אשר התחולל במקום (בקרן הכרמל אליהו הנביא רוצח בשם קנאות דתית מאות מנביאי הבעל, בארבל יש אשר מעדיפים להרוג ולהתאבד בשם החירות על פני כיבוד ערך החיים) ובין אם מדובר באתרים אשר מחברים את המטייל להיסטוריה ולעיצוב פני העם היהודי במקום (תנופת החקלאות העתיקה בהרי יהודה, קרבות שאול בגלבוע, דוד וגוליית ושמשון הגיבור בשפלת יהודה) כל אלו סייעו לקשור בין ימי הזוהר של האומה העברית העתיקה לבין ימי הזוהר של האומה העברית המתחדשת.[[50]](#footnote-50)

קיום טקסים

מתודה נוספת אשר פועלת לחיזוק המוטיב הלאומי היא קיומם של טקסים במהלך הטיול.[[51]](#footnote-51) הטקסים הינם אירוע סמלי באמצעותם מעלים את חשיבות האירוע אליו מכוון הטקס. לדוגמא, באתרי הנצחה בהם עוסקים במורשת קרב הטקס משמש כאמצעי לשמירה על סדר חברתי, מתן לגיטימציה לנרטיבים של שמירה והגנה ואף הקרבת החיים עבור המולדת במטרה להגביר את הלכידות החברתית והעמקת הזהות הלאומית בקרב המשתתפים בטיול. . [[52]](#footnote-52)

בתדריך לטיול בבית-הספר 'שחקים' בנהריה נכתב לקראת המסע שערכו לתלמידים: "[...] יהיו במהלך המסע שלושה טקסים: טקס אחד יהיה לפתיחת המסע בשביל ישראל בהר קרן נפתלי, השני יהיה בתחילת המסלול ביום הרביעי ב"פסל האריה השואג" בתל חי, השלישי יהיה בסוף המסלול ביום רביעי בשמורת נחל שניר [...]".[[53]](#footnote-53) קיום שלושה טקסים במהלך טיול בן ארבעה ימים מעיד על החשיבות שמייחסים מארגני הטיול לקיומם. אנדרטת האריה השואג בתל חי היא סמל נחישות, גבורה והקרבה יהודית אשר הפכה למיתוס עם נפילתו של יוסף טרומפלדור במקום. טקס באנדרטת אסון המסוקים סמוך לשאר ישוב לזכר חללים 73 החיילים אשר נספו באירוע הטרגי, מכוון ועשוי לשמש כאמצעי לייצר בקרב התלמידים הזדהות ולהעצים את תחושת השייכות והאחריות שלהם למקומות בהם נלחמו ונהרגו חיילים במהלך שירותם הצבאי. [[54]](#footnote-54) בטקס שנערך באנדרטה במהלך טיול של תלמידי שכבת ט' מבית ספר בנס ציונה נאמר בין היתר:" באנו לכאן היום, אנחנו תלמידי שכבה ט', מקריית החינוך ע"ש דוד בן גוריון מנס ציונה, לא כדי להיות עצובים. לא כדי להשבית את השמחה של הטיול השנתי. [...] אבל לצערנו, הארץ הזו גם רוויה כאב ושכול, ובעוד אנחנו מקווים לשלום יש לנו אחריות לשמור על הקיים ולהגן על המקום, כי האזור בו אנו מטיילים ונהנים הוא בזכות אותם אלה אשר היו מוכנים לשלם את המחיר הגבוה ביותר לשלם בחייהם עבור הגנה על הארץ. הזכות שלנו היא להמשיך ליהנות אך לעולם לא לשכוח".[[55]](#footnote-55)

שילוב טקסים בהקשרים של מורשת קרב ומורשת הציונות אנו רואים גם מתוך עיון בתוכניות הטיולים שהגישו בבית הספר אורט רונסון באשקלון לקראת לטיול שנתי באזור הגלבוע והגליל התחתון. שם משמשים הטקסים למגוון רחב של אזכורים שיש בכוחם ליצור הזדהות עם זיכרון קולקטיבי הן בהיבט ההיסטורי של ראשית ההתיישבות הציונית בארץ והן בהיבט התנכ"י. בטקס מזכירים התלמידים באופן מפורש את הקרבות של שאול בגלבוע, חתימת התלמוד הירושלמי בטבריה הסמוכה והתייחסות לישובים מסביב ותחילת ההתיישבות הציונית בעמק יזרעאל.[[56]](#footnote-56)

טקסים אלו, למרות היותם דוגמאות יחידות שהבאנו כאן מבין ציטטות רבות של טקסים שונים שנמצאו במחקר, מעידות על האופן בו רותמים את הנוף, מסלולי הטיול, ותא השטח בו מטיילים על מנת לייצר חיבור ברבדים שונים בין התלמידים לבין אהבת הארץ וזכותנו על הארץ. אזכורים המופיעים בטקס קושרים את מחוזות הזיכרון ברובד הסמלי בכך שהם מעלים בפני התלמידים הן את סיפורי התנ"ך אשר התקיימו במקום והן את המורשת הציונית המבוססת במקום אשר החלה כבר בימי העלייה הראשונה, דרך סיפורי הקרבות ואנדרטות מהעת החדשה. הטקס מכוון ליצור אצל התלמידים רגשות הזדהות במגוון היבטים עם המקום בו הם נמצאים ומטיילים. בטקס באנדרטת אסון המסוקים עושים חיבור בין יופייה של ארצנו אך באותה מידה מזכירים לתלמידים כי היא נגאלה בדם חיילינו אשר הקריבו את הקורבן הגדול ביותר ושומה עלינו להוקיר ולזכור את מעשיהם ואת הקרבתם על מנת שנוכל להמשיך ולטייל. במקרה של אנדרטת אסון המסוקים, יש משום חיבור מלאכותי באמירה זו כיוון שהאנדרטה אותה מציגים כגלעד לגבורת החיילים אשר בזכותם יכולים התלמידים לטייל ולהנות באזור בו הם מטיילים אינה מסמלת קרב שהתחולל במקום או מעשה גבורה בו נפלו החיילים מאש אויב בהגנה על שאר יישוב. האנדרטה היא כידוע זיכרון לאסון מצמרר בו בליל סערה נספו 73 לוחמים בתאונת מסוקים בדרכם לפעילות מבצעית בלבנון.[[57]](#footnote-57)

מוטיב תכנון הטקסים חוזר על עצמו בעצימות גבוהה בכל תוכניות הטיולים שבחנו לפחות באחת מהשכבות. בבתי הספר אשר משתתפים במסעות מובנים דוגמת- "מסע ישראלי", "מסע עם התנ"ך", "לעבדה ולשמרה" ומסעות מעצבי זהות אחרים, משתתפים בטקסים מעצם היותם לוקחים חלק במסע. משמע, לקיום טקסים יש מקום מרכזי במהלך הטיול השנתי. מטרות הטקסים הן פונקציונליות וסמליות ומטרתן היא להרכיב את הזיכרון הקולקטיבי של התלמידים.

חווית הטיול

בכוחו של הטיול לייצר חוויה אשר מעמידה את המשתתפים בו בפני אתגרים פיזיים ונפשיים כאחד. טיפוס על הרים, חציית מכשולים, היעדר שינה, התמודדות עם חום או קור משמשים מבחן לתכונות אופי הכרחיות כדוגמת כוח רצון, נחישות וריסון עצמי. אלמוג כתב על הטיולים שהיו נהוגים במהלך תקופת היישוב ככאלו אשר שמשו כמבחן אופי: "[...] המסעות היו בעלי ערך דידקטי אידיאולוגי לא פחות מערך צבאי [...] **ההליכה ברגל והלינה בטבע סימלו את המגע הבלתי-אמצעי עם אדמת הארץ ואת הקשר הישיר עם נופה.** סיום המסעות המפרכים במקומות בעלי משמעות היסטורית (מצדה, בית שערים וכדומה) וטקסי ההשבעה וההסמכה שנערכו בתום מסעות רבים עשו אותו למעין עלייה המונית לרגל ל"מקדשי הציונות". [[58]](#footnote-58) ההנחה העולה מדבריו של אלמוג היא שצליחת תלאות הטיול הוא סוג של הצהרת אמונים מצד המשתתף למסגרת לאומית קולקטיבית של העם והמדינה. ככל שהמאמץ הנדרש הוא רב יותר, ככל שהחוויה עוצמתית יותר, כך הולך ומעמיק ההקשר הלאומי המאחד של המטיילים, ובמקרה זה של התלמידים, במסגרת הטיול השנתי.

בבית-הספר 'שחקים' נהריה, בהכנות ל'מסע ישראלי'[[59]](#footnote-59) בשנת 2017 אנו מזהים כי חלקו הראשון של המסע היה כרוך במאמץ גופני ומשמעת אישית גבוהה. בחוזר לטיול נכתב: "[...] נצא למסע ישראלי עם בנכם / בתכם. **מסע זה מושקע, ייחודי וערכי, על כן חשוב לנו שתשכנעו את ילדכם, אם הם מהססים להשתתף במסע.** על בנכם / בתכם להגיע בשעה 23:30 לחצר ביה"ס – שם נתארגן, כדי לצאת מעט אחרי חצות. מסע ישראלי מבראשית הינו פרויקט המבוסס על בירור, גיבוש וחיזוק הזהות הישראלית והציונית של בני הנוער על בסיס מסע בנופי הארץ תוך שילוב נוף ותוכן."[[60]](#footnote-60) משמע, אנו למדים מהחוזר, כי אין כאן הכנה לקראת טיול שמטרתו עשויה להיות רק יצירת חוויות או גיבוש חברתי. מדובר במסע מורכב, ארוך ואפילו שעת היציאה אליו באמצע הלילה אינה מובנת מאליו. מסע זה כרוך במאמץ מצד המשתתפים בו. המסר המועבר באופן מוצהר לתלמידים עוד טרם היציאה לטיול, כי על מנת לעמוד ביעדי הטיול בהצלחה, מצופה מהם בין היתר להתרגש מהאתרים והשבילים בהם הם מטיילים, להרגיש שכולם חלק מנרטיב לאומי משותף.

בבית הספר 'דנצינגר בקרית שמונה, אנו לומדים מההכנות לקראת מסע נודד שכבה י"ב בהרי אילת בשנת 2015 כי בטיול צפויים מסלולי הליכה משמעותיים, שהות ארוכה בשטח והתמודדות עם אתגרים פיזיים רבים. בהכנות למסע נכתב מראש שצפויים חלקים בהם "עליה ארוכה" קטעי הליכה "ללא צל", מסלולים הכוללים "יתדות עזר" סכנת נפילה ושבילים צרים. [[61]](#footnote-61) הטיול אינו משווק רק כפעילות של "כיף" או חוויה- נראה כי מכינים את התלמידים והצוות לקראת אתגר משמעותי אשר לעיתים אף עשוי להיות מסוכן. הטיול מצטייר כמשימה שיש לצלוח עד לסיומה. גוף התדריך ענייני, ולא עוסק בתכני ההדרכה, הפוגות או גיבוש חברתי אלא על אורך המסלולים הצפוי, הנחיות דרך, תוואי השטח והנחיות בטיחות שונות. בראיון שנערך עם רכזת הטיולים של בית הספר, קיבלנו חיזוק לעניין ההתייחסות לטיול כאל פעולה חווייתית ומאתגרת וזו במטרה להעמיק לטיול ממד של עומק רגשי ומשמעותי עבור המשתתפים בו.[[62]](#footnote-62)

בטיול של שכבה ט' בבית-הספר מקיף א' הגימנסיה הריאלית ראשון לציון בשנת 2017 ערכו התלמידים מסע בגליל העליון ומקורות הירדן.[[63]](#footnote-63) לקראת הטיול נכתב לתלמידים, בין היתר: "**הלינה במסע הכוכב, היא בתנאי שטח**/קמפינג – אוהלי איגלו ל-4, שקי שינה ומזרני שטח שהינם באחריות התלמידים**.** השטח בו נלון נמצא בתחומו של חניון ירדן - כפר בלום. הלינה תהיה על משטח דשא, כשבסמוך אליו נמצאים מבני השירותים והמקלחות. [...] **החל הערב הראשון כלל הארוחות יערכו ויבושלו ע"י התלמידים עצמם בהנחיית המורים.** "[[64]](#footnote-64) אנו למדים מהתיאור הנ"ל כי מחד מכינים את התלמידים לקראת המאמץ הגופני וחווית "השטח" הצפויה להם, אך מאידך ובהתאמה למציאות של המאה ה-21, יהיו במקום גם שירותים ומקלחות מסודרים, מבני שירותים, דשא נוח ללינה וצוות המורים יסייע לתלמידים בהכנת האוכל. נראה כי מארגני הטיול כוונו לייצר חוויה בקרב התלמידים שתהיה גדולה יותר מסך ההליכה עצמה. למעשה ישנו כאן תהליך אשר מדגיש ומחזק את הקשר בין קהל המטיילים לבין חבלי הארץ. המטרה של הטיול היא לייצר בקרב התלמידים המשתתפים תהליך שבו הזהות הלאומית תתעצב לאור האתגרים וההליכה שמזמן הטיול. באופן זה מייצרים בקרב המשתתפים אידיאליזציה של הנוף. האופן בו מתייחסים לטריטוריה בה הטיול מתקיים היא משמעותית לאופן בו המטיילים מגדירים את זהותם הלאומית.[[65]](#footnote-65) בית-הספר מדגיש שבטיול התלמידים יתנסו ב"חוויות מיוחדות" אך אלו יהיו כתוצאה מהחיבור שיעמיק בינם לבין המדינה הן כיחידים והן כחלק מקבוצה. אופיו של המסע כמשימה קבוצתית ובהישג משותף ולא כהישג יחידני, דומה במובן מסוים לכיבוש יעד צבאי. הצגת ההישג במונחים משותפים מייצרת אצל הפרט משא נוסף של ציפיות. לבד מהציפיות להצלחתו האישית, יש גם דגש להצלחה קולקטיבית: המחויבות של יחידים לפעול ולהתאמץ למען הכלל, ההכנות המשותפות, סחיבת התרמילים המשותפת, המאמץ הגופני וההליכה "למען מדינת ישראל" הופכים את הטיול למסע קבוצתי אשר מעודד את תחושת השייכות לנרטיב הלאומי.[[66]](#footnote-66)

הטיול השנתי מאז 2008 - ניתוח כמותני

בהתאם להוראות מנכ"ל של משרד החינוך, בתי הספר מגישים כל שנה לוועדות הטיולים המחוזיות את תוכנית הטיולים השנתית שלהם.[[67]](#footnote-67) סקירת תוכניות אלה ברמה הארצית מעלה כמה נתונים כמותיים מעניינים, מהם בחרנו לנתח בהקשר לחינוך לאומי שני פרמטרים בולטים: הלינה בשטח במהלך הטיול והתוכן הפדגוגי של הטיול.[[68]](#footnote-68)

סוגי לינה

ניתן ללמוד על אופיו של הטיול בהתאם לסוג הלינה המתבצע בו. אנו סבורים כי טיול בו הלינה מתקיימת בתנאי שטח, מספק למשתתף חוויה משמעותית, כזו המוציאה אותו מאזור הנוחות שלו, לעומת לינה בתנאים נוחים יותר. את החלוקה של סוגי הלינה ערכנו במספר קטגוריות: שטח, מאהל, מבנה ושילוב של סוגי לינה השונים.[[69]](#footnote-69) בטבלה שלהלן סקרנו את נתוני הלינה בשנים 2021-2012, בה ניתן לראות כי לינת מבנה נפוצה ביותר בטיולים בשכבה ז'. עם העלייה בשכבות הגיל, התלמידים נחשפים למגוון רחב יותר של סוגי לינה אשר דורשים מהם הסתגלות גבוהה יותר לתנאי השטח. לדוגמה: השילוב של שטח +מאהל +מבנה מאפיין את דפוס הטיול ב"מסע ישראלי" ואכן אנו רואים כי בשכבה י"א, שזו שכבת הגיל אליה מיועד מסע זה, השילוב של שלושת סוגי הלינה מופיע באופן המובהק ביותר. השכיחות הגבוהה באופן משמעותי של לינת מבנה על פני לינות אחרות עשויה ללמד אותנו כי ברירת המחדל הנפוצה ו"הקלה" יותר עבור בתי הספר היא לבחור בלינה מוכרת ומסודרת. אנו מניחים כי לינה במבנה מעוררת פחות התנגדות בקרב התלמידים והוריהם לקראת היציאה לטיול כיוון שהיא נשארת בתחום המוכר והידוע של התלמידים. בנוסף, יש מגוון גדול של אכסניות בהשוואה ללינות מאהל ואף מבחינת העלות הכלכלית, זול יותר לישון במבנה על פני לינת מאהל.[[70]](#footnote-70)

איור 1: טבלת סוגי לינה בטיולים שנתיים



מהנתונים המופיעים בגרף עולה כי ככל שעולים בכיתות הלימוד, חלה גם עליה בטיולים הכוללים לינת מאהל ולינת שטח.[[71]](#footnote-71) הגרף מסייע לחזק את ההנחה כי בשנים האחרונות עולה המודעות ליצירת טיולים מאתגרים. בטיולים אלו מעמידים בפני התלמידים חוויה קבוצתית מגבשת באמצעות אתגרים של מסלולים למיטיבי לכת אליהם מצטרפת הלינה בשטח.

#### תוכן פדגוגי בטיול

יש לבחון את נושאי ההדרכה בטיולים בקפידה כיוון שאין הגבלה על התכנים אשר מארגני הטיול יכולים לציין כנושא פדגוגי להדרכות בטיול. למעשה, אין דרך יעילה לבדוק האם התכנים הפדגוגים המוצהרים במסמכים השונים אכן בוצעו בפועל. ואולם, למרות האמור לעיל, בחרנו להביא את ניתוח הנתונים על סמך התכנים הפדגוגים שהזינו רכזי הטיול, כיוון שברוב המכריע של התכנים מודגשים "המורשת הציונית" ו"התנ"ך". עצם החזרה המרובה על אלו, כיעדים אותם יש להשיג בטיולים השנתיים, יש בהם כדי ללמד אותנו על כוונות המארגנים ובמידה לא מבוטלת גם על מה שנעשה בפועל.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |
| נושאים לימודיים/ כיתות | ז' | ח' | ט' | י' | י"א | י"ב | (לא ציינו שכבת גיל) | סה"כ נושאים לימודיים |
| חסרים פרטים | 265 | 243 | 366 | 343 | 203 | 295 | 9 | 1724 |
| טבע בלבד | 43 | 37 | 60 | 75 | 66 | 73 |  | 354 |
| מורשת העם בארץ, טבע | 58 | 56 | 83 | 119 | 102 | 152 |  | 570 |
| מורשת העם בארץ, המורשת הציונית, טבע, תנ"ך | 1358 | 1064 | 1201 | 1084 | 1095 | 878 | 41 | 5626 |
| תנ"ך בלבד | 18 | 26 | 27 | 19 | 7 | 10 |  | 107 |
| המורשת הציונית, תנ"ך | 193 | 172 | 164 | 204 | 158 | 200 |  | 1091 |
| תרבויות קדומות בלבד | 27 | 24 | 17 | 22 | 18 | 20 |  | 128 |
| תרבויות קדומות, טבע, תנ"ך | 28 | 46 | 24 | 25 | 12 | 24 |  | 159 |
| דתות ועדות בישראל | 34 | 36 | 34 | 29 | 21 | 17 |  | 171 |
| **סכום כולל** | **2024** | **1704** | **1976** | **1920** | **1682** | **1669** | **50** | **11025** |

עיון בתכנים מלמד כי ישנם כמה נושאים אותם ניתן לראות כבעלי מובהקות גבוהה בהקשר לחינוך לאומי: מורשת העם בארץ, מורשת ציונית ותנ"ך. הטבלה לעיל מלמדת אותנו כי שילוב הנושאים: מורשת העם בארץ, המורשת הציונית, טבע, ותנ"ך הם הנושאים אשר מופיעים בתדירות הגבוהה ביותר כיעדים פדגוגים ומטרות שיש להשיג בטיול. בתוך כך, השילוב של המורשת הציונית והתנ"ך מקבל את מספר האזכורים הרב ביותר על-פני כל צירוף אחר. בחירה בנושא אחד או שניים בלבד, מופיעה בתדירות נמוכה יותר באופן מובהק. עוד נבחין כי בשכבה ז' השילוב של נושאי הדרכה רבים מופיע בתדירות הגבוהה ביותר. אנו מניחים שהתכנים הפדגוגים בטיולים השנתיים הופכים להיות משמעותיים ומקיפים עם העלייה לחטיבת הביניים והתלמידים כעת בוגרים יותר. הטיול בשונה מבית-הספר היסודי הוא חלק מכניסתם של התלמידים לעולם הנוער. כתוצאה מכך, משווים לטיולים היבט מעמיק ועשיר בתכנים אשר נותנים חיזוק נוסף לחשיבות הטיול השנתי בחטיבת הביניים, להבדיל מהטיול בבית הספר היסודי. נתון נוסף שעולה מהטבלה ונבקש לתת לו הסבר, הוא העצימות הגבוהה בא מופיע נושא ההדרכה תנ"ך והמורשת הציונית בעיקר בשכבות ז +י. במחוזות ת"א ומרכז, מספר בתי הספר ומספר הטיולים אשר מתקיימים בפועל גדול משמעותית בהשוואה לשאר המחוזות. על-פי אזורי הטיול המיועדים של שכבות אלו, שכבה ז' מיועדת לטייל באזור הגלבוע, גליל מזרחי או גליל מערבי ושכבה י' אמורה לטייל במדבר יהודה ובנגב. אזורים אלו עשירים בציוני דרך במורשת הציונית ובסיפורי התנ"ך השונים. (בגלבוע ובגליל המזרחי נזכיר את ההתיישבות העברית החדשה בעמק יזרעאל וסיפורי שאול ואליהו הנביא ובאזור הדרום נציין את סיפור מצדה, דוד בעין גדי, והמאבק על כיבוש הנגב). ייתכן שזו הסיבה שתכני מורשת העם בארץ, המורשת הציונית, טבע, תנ"ך והמורשת הציונית מופיעים בתדירות גבוהה בשכבות ז +י'. עוד עולה מהטבלה שבכיתות י' ישנו הצירוף המרובה ביותר של נושאים ובעצימות הגבוהה ביותר(878): מורשת העם בארץ, המורשת הציונית, טבע, תנ"ך. יש להניח שהדבר נובע מהבגרות של התלמידים והיכולת שלהם להכיל מגוון גדול של נושאים בצד הרצון של מערכת החינוך והמורים לסכם ולצייד את התלמידים בכמה שיותר 'צידה לדרך' לקראת תום 12 שנות הלימוד שלהם במערכת החינוך הישראלית.

סיכום

לאורך השנים, ההוראות של משרד החינוך בנוגע לטיולים עמדו על חשיבותו הרבה של הטיול כפעילות ערכית משמעותית. בהתאם לנתונים הרבים שאספנו, ביכולתנו לקבוע כי ידיעת הארץ ואהבת הארץ הינם מוטיבים משמעותיים שחוזרים על עצמם בעצימות גבוהה בקרב כלל תוכניות הטיולים של בתי הספר. היעד של חיבור התלמידים לארצם מופיעים שוב ושוב כיעד מרכזי בהכנות ותכנון טיולים. חוזרי טיול רבים אותם הצגנו במאמר נפתחים בהצהרות כגון: "הטיול השנתי יחבר בין התלמידים ובין המדינה", או: "הטיול יעמיק את הזהות של התלמידים עם המקומות בהם יבקרו" וגם: "הטיול יטפח את אהבת הארץ בעיני התלמידים".

ריטואל זה של שימוש בטרמינולוגיה לאומית העושה שימושים במונחים כגון: "אהבה", "זהות", "חיבור" מצביע על האופן בו מצופה מהתלמידים להתייחס לטיול עוד טרם היציאה למסע. המסר המועבר לתלמידים הוא כי על מנת לעמוד ביעדי הטיול מצופה מהם להעמיק את זיקתם למקום. בכך מקווים קברניטי החינוך במדינת ישראל יועצם התהליך של בניית נרטיבים וזיכרונות משותפים. פעולות אלה הן שעומדות בליבת החינוך הלאומי כפי שהדברים לידי ביטוי בטיול השנתי. תפיסה זו לא צמחה יש מאין. עוד בשנת 2000 התקבל עדכון לחוק החינוך הממלכתי בתחומים העוסקים במטרות החינוך וביעדים הערכיים, החברתיים והרגשיים שיש לטפח בקרב התלמידים. כך דוגמה בסעיף 2 של התיקון לחוק, ביעדי החינוך החברתי נכתב כי המטרה היא "לחנך אדם להיות אוהב אדם, אוהב עמו ואוהב ארצו, אזרח נאמן למדינת ישראל, המכבד את הוריו ואת משפחתו, את מורשתו, את זהותו התרבותית ואת לשונו".[[72]](#footnote-72) הניתוח האיכותני והכמותי שהצגנו, מלמד כי בטיולים השנתיים של הזרם הממלכתי ניתן דגש על החינוך הלאומי בעיקר באמצעות הנחלת ידיעת הארץ, שימוש בסיפורים מהתנ"ך, קיום טקסים במהלך הטיול ויצירת חוויה משמעותית של טיול מאתגר. כך גם מצאנו כי בטיולים אשר מתקיימת בהם לינת שטח בשילוב עם תוכן פדגוגי המכוון להטמעת נרטיבים ציוניים, הדגישו במיוחד בתוכנית הטיול את חיזוק הקשר הלאומי המאחד של המטיילים.

בהתאם לאופן בו סמית מסביר כי לאומיות היא, בין היתר, יצירת מסורות וזיכרונות המכשירים את הקרקע לקליטת עקרון הלאומיות בקרב האנשים, כיום עושים בטיולים שימוש בהנצחת עברו של העם היהודי במטרה להציב מציאות חלופית לעידן הפוסט-מודרני,[[73]](#footnote-73) אשר מאופיין, בין היתר, בזרות פסיכולוגית. זרות זו נובעת מריבוי מציאותיות שאינן יציבות וניתנות למניפולציות אנושיות כחלק מהנטייה הפוסטמודרנית לנפץ פרדיגמות ומוסכמות חברתיות. בניגוד לעמדה שוללנית זו, ניצב הטיול על שלל מרכיביו הלאומיים ומסמל יציבות של ערכים, נרטיבים ממוקדים ומסגרת של גבולות ברורים. אנו מבקשים להציע נקודת מבט זו כאחת הסיבות להדגשה המרובה של יעדי הטיול לחנך ללאומיות ולאהבת הארץ. אם הפוסטמודרניזם מתאפיין, בין היתר, בשלילת קיומה של מהות או אמת אחת אבסולוטית ובהצפה של ערכים מתנגשים שמבטלים אחד את השני, הרי במידה רבה יש בכוחו של הטיול לייצר מסגרת בטוחה וממוקדת, נעדרת ריבוי זהויות או נרטיבים מנוגדים. המוטיב המרכזי הוא חינוך ללאומיות, פעולה שאינה עוסקת בפירוק מיתוסים או הטלת ספקות אלא במציאת המאחד והמחבר. במהלך הטיול הרגלי התלמידים נמצאים בכל הוויתם "בתוך" הטיול. הסחות הדעת אשר מציפות את התלמידים בשוטף, ובמיוחד הטלפון הנייד, כמוביל את עניין הסחות הדעת, אינן קיימות בטיול בשטח או לפחות קיימות באופן מופחת ביחס לשגרה השוטפת. התלמידים נאלצים לקיים תקשורת בין-אישית ולספוג את הסביבה באופן בלתי אמצעי. הטיול השנתי יכול לאחד את המטיילים סביב ערכים כמו ידיעת הארץ, אהבת הארץ מורשת ציונית או סיפורי התנ"ך. את אותה האהבה ניתן להשיג באמצעות פעולות רבות המתקיימות בטיול, בשני רבדים: רובד אינטלקטואלי, במידה רבה באמצעות טקסים, מורשת קרב והדרכות הקושרות את המקום לסיפורי התנ"ך והמורשת הציונית; ורובד אמוציונאלי, בו יש דגש על הליכה ארוכה ומאומצת לאורך שביליה של הארץ, חוויות חברתיות הנוצרות במהלך הטיול, התרגשות מהנופים שבדרך ומהאתגרים הפיזיים והרגשיים שמזמן הטיול.

בד בבד, נבקש להציע גם השקפה ביקורתית העולה מהניסיון לעמוד ביעדים "לאומיים" בעת קיום הטיול. לאור השכיחות הגבוהה של מוטיבים לאומיים בטיולים, נראה כי שילוב הפן הלאומי הפך עם השנים לשם קוד "לדרך הנכונה" בה יש לתכנן ולבצע טיול. במסגרת תוכנית הליבה מחויבים תלמידים לבקר לפחות שלוש פעמים בירושלים במהלך לימודיהם במערכת החינוך הממלכתית. על מנת לסייע לבתי הספר לעמוד בהנחיה זו, משרד החינוך מפנה תקציבים לבתי הספר בפרויקט אשר נקרא "נעלה לירושלים". בפרויקט זה מעודדים תלמידים לבקר גם בעיר דוד אותו מפעילה עמותת אלע"ד (אל עיר דוד), שבמקביל לפעילות התיירותית והארכיאולוגית במקום, הינה בעלת אינדוקטרינציה ימנית מובהקת אשר ממשיכה גם היום במאמציה ליישב יהודים בכפר סילוואן במזרח ירושלים. יש לתהות אם סיורים המועברים על-ידי אנשי העמותה מתייחסים באופן אובייקטיבי להיסטוריה הרב-לאומית של ירושלים וקונפליקטים המאפיינים את החיים בעיר עם אוכלוסייה מעורבת. במקביל לביקורים בירושלים, עלתה בשנת 2011 יוזמה של שר החינוך דאז מר גדעון סער, לעודד תלמידים לבקר בחברון ובמערת המכפלה.[[74]](#footnote-74) טענות שעלו כנגד יוזמה זו, העלו כי מדובר במהלך אשר מהווה פוליטיזציה מובהקת של מערכת החינוך הממלכתית-חילונית, שנועד לחשוף נקודת מבט אחת לאומית ישראלית מבלי להתייחס באופן שווה למורכבות של התושבים הפלסטינים במקום.[[75]](#footnote-75)

דומה שאחד האתגרים המשמעותיים בתכנון הטיולים בבתי הספר הוא לשמור, מחד גיסא, על תכנים לאומיים קונסטרוקטיביים, אשר ביכולתם לפעול לאיחוד העם והחברה ומאידך גיסא, להישמר מנרטיבים אשר מזהים את הלאומיות היהודית עם לאומנות ורידוד כל ממד המבטא פלורליזם, זכויות אדם וערכים ליברליים. נדמה אם כן שחשיבותם וכוחם של טיולי בית-הספר בהיותם כלי מאזן ורב-ממדי לחינוך לאומי בחינוך הממלכתי בישראל ובכך יש להם תרומה לא מבוטלת ביצירת זהות ישראלית לאומית משותפת.

1. פ' כהן וד' בנבנשתי, מורה דרך בארץ ישראל: למשוטט, למורה ולתיר, ירושלים, תרצ"ח. בפתיחת הספר ללא ציון עמוד. [↑](#footnote-ref-1)
2. מ' רינות, "החינוך בארץ ישראל, 1882–1918", מ' ליסק וג' כהן (עורכים), תולדות היישוב היהודי בארץ-ישראל מאז העלייה הראשונה: התקופה העות'מאנית, א', חלק ראשון*, י*רושלים: האקדמיה הלאומית הישראלית למדעים, 1989, עמ' 621 [↑](#footnote-ref-2)
3. שם. [↑](#footnote-ref-3)
4. ט' תדמור-שמעוני, שיעור מולדת: חינוך לאומי וכינון מדינה 1954–1966, קריית שדה בוקר: מכון בן-גוריון לחקר ישראל והציונות - אוניברסיטת בן-גוריון בנגב, 2010, עמ' 80. [↑](#footnote-ref-4)
5. ההנחיות המתפרסמות בהוראות המנכ"ל מבטאות את עקרונות המדיניות החינוכית והניהולית של משרד החינוך ואת דרכי היישום שלהם. ראו: מאגר חוזרי מנכ"ל, משרד החינוך. <https://apps.education.gov.il/mankal/default.aspx> [↑](#footnote-ref-5)
6. הוראות מנכ"ל משרד החינוך, "טיולים ופעילויות-בית-ספריות במערכת החינוך – היבטים פדגוגיים, ארגוניים, בטיחותיים וביטחוניים" (2.4.2019).<https://apps.education.gov.il/Mankal/Horaa.aspx?siduri=244>. [↑](#footnote-ref-6)
7. דוח מבקר המדינה 55ב לשנת 2004 ולחשבונות שנת הכספים 2003, עמ' 654-645. ראו: <https://www.mevaker.gov.il/he/Reports/Report_573/6f243665-a899-4440-a253-5a1e1aa6fb25/802-trip.pdf> [↑](#footnote-ref-7)
8. שם, עמ' 250. [↑](#footnote-ref-8)
9. הוועדה לענייני ביקורת המדינה, הכנסת השישה עשר, מושב רביעי, פרוטוקול מס' 232, 16/11/2005. [↑](#footnote-ref-9)
10. משרד החינוך, תוכנית הליבה להכרת הארץ ואהבת המולדת מגן ועד י"ב, ירושלים: משרד החינוך, 2008. [↑](#footnote-ref-10)
11. תוכנית הליבה, עמוד פתיחה ללא מספר. [↑](#footnote-ref-11)
12. ח' בן-ישראל (עורכת), בשם האומה: מסות ומאמרים על לאומיות וציונות, באר שבע: הוצאת הספרים של אוניברסיטת בן-גוריון בנגב, 2004, עמ' 75-74. [↑](#footnote-ref-12)
13. כל בתי הספר המוכרים (כאלו שיש להם סמל מוסד של משרד החינוך) חייבים בהגשת תוכנית טיולים שנתית, אשר בבנייתה שותפים כלל הצוות החינוכי בביה"ס בהובלת מנהל ביה"ס. ראו הוראות מנכ"ל משרד החינוך, טיולים, ס' 3.1.1. [↑](#footnote-ref-13)
14. לצורך הכנת המחקר פנינו אל בתי הספר אותם סקרנו ובקשנו לקבל תכתובות ומסמכים אשר עשויים לסייע בהבנת תהליכי תכנון וביצוע הטיול. המסמכים אשר אספנו היו בהתאם להיענות והיכולת של בתי הספר להיענות לבקשותינו והם שונים בתכנים ובמגוון שלהם בין בתי הספר השונים שנבדקו במחקר. מסמכים אלו עשויים להיות אישורים ביטחוניים אשר בתי הספר מוציאים לקראת כל טיול ובהם מפרטים את מסלולי ההליכה של בית-הספר, וכן חוזרים להורים ולתלמידים לקראת הטיול, פרוטוקולים של ישיבות צוות לקראת הטיול השנתי ובסיומו, תכתובת מול ספקי שירותים שונים או הזמנת מקומות באתרים. מקורות אלו סייעו בגיבוש תובנות בכל הנוגע להיבטים תכנוניים של הטיול וכן מידת המחויבות וההשקעה של בתי הספר בהוצאת הטיול השנתי. ראו: הוראות מנכ"ל משרד החינוך, "טיולים ופעילויות-בית-ספריות במערכת החינוך – היבטים פדגוגיים, ארגוניים, בטיחותיים וביטחוניים" סעיף 3.3.2 (2.4.2019).<https://apps.education.gov.il/Mankal/Horaa.aspx?siduri=244>. [↑](#footnote-ref-14)
15. בהתאם להוראות מנכ"ל טיולים, על מנהל בית-הספר למנות את אחד המורים בצוות לרכז הטיולים. [↑](#footnote-ref-15)
16. משרד החינוך – מינהל הפיתוח, "מיפוי ותכנון: חינוך במספרים", עדכון אחרון 15 במרץ, 2015.<https://cms.education.gov.il/EducationCMS/Units/Pituach/MipuyVetichnun/HinuchBemisparim.htm> [↑](#footnote-ref-16)
17. המערכת מספקת מידע סטטיסטי גם על בתי ספר ממגזרים שונים כגון המגזר הבדואי והערבי, בתי ספר מהזרם החרדי, בתי ספר שאינם מוכרים ועוד. במאמר זה לא התייחסנו לבתי ספר אלו מתוך הנחה שאופי הטיול ומטרותיו יהיו שונים במגזרים אלו. [↑](#footnote-ref-17)
18. בחרנו להתמקד בחטיבות הביניים והתיכונים מכיוון שבהם הטיולים השנתיים הם לפחות בני יומיים ומעלה. בבתי ספר יסודיים לא נוטים לטייל מעבר ליום אחד בודד, תוכנית ליבת הטיולים של משרד החינוך מחייבת טיולים הכוללים לינה רק מכיתה ז' ומעלה [↑](#footnote-ref-18)
19. לדוגמה: בהתאם לנתונים שהתפרסמו בשנת 2018, אם נבקש לחפש את בתי הספר הגדולים ביותר במחוזות מבחינת מספר תלמידים, הרי שהמערכת מעלה כי במחוז מרכז בביה"ס קריית חינוך דרור, יש 79 כיתות וקרוב ל 2,500 תלמידים, במחוז תל-אביב בביה"ס חקלאי הכפר הירוק יש 71 כיתות ומעל 2,300 תלמידים, במחוז חיפה בביה"ס עמל חדרה יש 87 כיתות ומעל 2,000 תלמידים. וכן הלאה. [↑](#footnote-ref-19)
20. משרד החינוך – מינהל כלכלה ותקציבים, מינהל תקשוב ומערכות מידע, "שקיפות בחינוך", נדלה 3 בינואר, 2020. [**https://shkifut.education.gov.il/school/244285**](https://shkifut.education.gov.il/school/244285) [↑](#footnote-ref-20)
21. צ' לם, במערבולת האידיאולוגיות: יסודות החינוך במאה העשרים, ירושלים: מאגנס, 2002, עמ' 155. [↑](#footnote-ref-21)
22. שם, עמ' 150. [↑](#footnote-ref-22)
23. על מיתוס תל חי ראו: י. זרובבל, א. וגולדשטיין (עורכים). תל חי, 2020-1920: בין היסטוריה לזיכרון. ירושלים: 2020, יד יצחק בן צבי; על מיתוס מצדה ראו: Ben-Yehuda, N. (1995). The Masada Myth: Collective Memory and Mythmaking in Israel. Madison: TheUniversity of Wisconsin Press. [↑](#footnote-ref-23)
24. א"ד סמית, עמים נבחרים: מקורות מקודשים של זהות לאומית, תרגום: איה ברויאר, ירושלים: מוסד ביאליק, 2010, עמ' 164. [↑](#footnote-ref-24)
25. פ' נורה, "בין זיכרון להיסטוריה: על הבעיה של המקום", זמנים*,* 45 (1993), עמ' 12. [↑](#footnote-ref-25)
26. שם, עמ' 15. [↑](#footnote-ref-26)
27. להרחבה בנושא זיכרון קולקטיבי ראו: I. Irwin-Zarecka, *Frames of Remembrance: The Dynamics of Collective Memory*, New Brunswick: Transaction Publishers, 1994 [↑](#footnote-ref-27)
28. א' פראוור, "דרכו של הטיול לידיעת הארץ תרמ"ח–תרע"ח: ראשיתו של הטיול החינוכי בארץ ישראל על-רקע התפישות החינוכיות של בתי הספר הראשונים" (חיבור לשם קבלת התואר מוסמך אוניברסיטה, האוניברסיטה העברית, ירושלים, 1992). [↑](#footnote-ref-28)
29. פרוור מסמן את שנת 1907 וטוען שמאותה העת בשלו בארץ שינויים שדחפו להדגשת הזהות הלאומית במהלך הטיולים בניגוד להדגשת הפן הפדגוגי והאוניברסלי כפי שהיה עד אז. בין השינויים מזכיר פרוור משברים הקשורים במלחמת השפות, השפעתו המחלחלת של הרעיון להקמת מדינה יהודית באוגנדה ומשבר התעסוקה בראש פינה.שם, עמ' 151-148 . [↑](#footnote-ref-29)
30. ע' אבישר, "תוכניות ידיעת הארץ, הסיור ותיירות השורשים מ1948ועד 1988בחינוך הלאומי ציוני" (חיבור לשם קבלת התואר דוקטור לפילוסופיה, אוניברסיטת בר-אילן, רמת גן 2000). [↑](#footnote-ref-30)
31. המקור לידיעת הארץ הוא המונח "ידעו את הארץ" שהוא מונח קדום ותנכ"י המופיע לראשונה בספר במדבר: וְטַפְּכֶם אֲשֶׁר אֲמַרְתֶּם לָבַז יִהְיֶה וְהֵבֵיאתִי אֹתָם וְיָדְעוּ אֶת הָאָרֶץ אֲשֶׁר מְאַסְתֶּם בָּהּ". במדבר י"ד, ל"א. המשמעות של ידיעה העולה מתוך הפסוק היא היכרות קרובה של המקום, הכרה באמצעות החושים. [↑](#footnote-ref-31)
32. י' שווארץ, תבואות הארץ. ירושלים, 1865. הקדמת מחבר ללא ציון עמ'. [↑](#footnote-ref-32)
33. S. Katz, "The Israeli Teacher-Guide: The Emergence and Perpetuation of a Role", *Annals of Tourism Research* 12 (1) (1985), pp. 49–72 [↑](#footnote-ref-33)
34. מתוך: פרויקט בן-יהודה, מגמת החינוך הממלכתי, דוד בן גוריון. <https://benyehuda.org/read/14700> אוחזר בתאריך 1/7/2022 [↑](#footnote-ref-34)
35. חוזר יציאה לטיול שנתי, תיכון ע"ש קציר, רחובות, ללא תאריך, [ארכיון פרטי רועי שמיר – להלן אפר"ש]. [↑](#footnote-ref-35)
36. חוזר יציאה לטיול שנתי, מקיף ח', אשדוד, ללא תאריך, אפר"ש. [↑](#footnote-ref-36)
37. חוזר יציאה לטיול שנתי, בית החינוך השש שנתי-תיכון אור-ברנקו וייס, צור הדסה, ללא תאריך, אפר"ש. [↑](#footnote-ref-37)
38. נוהגים לציין את גימנסיה הרצליה ואת בית הספר הריאלי בחיפה, כשני בתי הספר אשר עיצבו ומסדו את תנועת המסעות השנתיים בראשית תקופת היישוב. ראו: אלמוג,***הצבר: דיוקן***, עמ' 275. [↑](#footnote-ref-38)
39. בית הספר הריאלי העברי בחיפה, מערך הגדנ"ע. [https://www.reali.org.il/%d7%94%d7%a8%d7%99%d7%90%d7%9c%d7%99-2030/%d7%94%d7%92%d7%93%d7%a0%d7%a2/](https://www.reali.org.il/%D7%94%D7%A8%D7%99%D7%90%D7%9C%D7%99-2030/%D7%94%D7%92%D7%93%D7%A0%D7%A2/) [↑](#footnote-ref-39)
40. אלמוג,***הצבר: דיוקן***, עמ' 265. [↑](#footnote-ref-40)
41. א' שפירא, חרב היונה: הציונות והכוח 1881–1948*,* תל אביב: עם עובד, 1992, עמ' 352. [↑](#footnote-ref-41)
42. ד' ירקצי, "'ערכים לחיים': טיולים שנתיים בבתי הספר יהפכו למסע בשביל התנ"ך", *וואלה!,* 11 אוגוסט 2019, <https://news.walla.co.il/item/3252243?utm_source=whatsup&utm_medium=sharebutton&utm_term=social&utm_content=whatsup&utm_campaign=socialbutton#!/wallahistory> [↑](#footnote-ref-42)
43. תיכון רבין, אילת, תוכניות הטיולים שהוגשו לוועדה המחוזית, מחוז דרום, 2021-2019. אפר"ש. [↑](#footnote-ref-43)
44. ראו: ע' קדרי, עד שיבוא אליהו, דמותו של אליהו הנביא בספרות התנאים, האוניברסיטה העברית ירושלים,2021 עמ' 149-147. וגם ,א' זלצר (עורך) עמק יזרעאל וכל נתיבותיו, ירושלים: יד יצחק בן צבי, 2007, עמ' 70-59. [↑](#footnote-ref-44)
45. חוזר יציאה לטיול שנתי, ביה"ס דנצינגר, קרית שמונה, ללא תאריך, אפר"ש. [↑](#footnote-ref-45)
46. א' מירון (עורך), **הכנרת וכל נתיבותיה: לסייר עם יד בן-צבי**, ירושלים: יד יצחק בן-צבי, 2010, עמ' 68-64. [↑](#footnote-ref-46)
47. א' דוידסון (עורך), **לסייר עם המקורות בנתיבות השפלה והרי יהודה**, ירושלים: יד יצחק בן-צבי, 2007, .עמ' 54–65. [↑](#footnote-ref-47)
48. אמרה המיוחסת לדוד בן גוריון במהלך עדותו בועדת פיל בשנת 1937. לעיון בעדות המלאה ראו: ד' בן-גוריון, "העדות בפני הועדה המלכותית", פרויקט בן-יהודה, <https://benyehuda.org/read/2520#ch17> [↑](#footnote-ref-48)
49. חוזר להורים ולתלמידים: מסע בעקבות התנ"ך, בית-הספר מקיף חשמונאים, בת ים, 2019, אפר"ש. [↑](#footnote-ref-49)
50. אלמוג,הצבר: דיוקן, עמ' 254. [↑](#footnote-ref-50)
51. על טקסים וזיכרון היסטורי ראו: פ' נורה, "בין זיכרון להיסטוריה: על הבעיה של המקום", זמנים*,* 45 (1993),עמ' 15. [↑](#footnote-ref-51)
52. אזורי לחימה ושדות קרב הם יעדים קבועים לטיולי בית הספר כחלק מתוכנית לימודים המכונה, ולא בכדי, "מורשת קרב". ראו: ר. קנטור, תרבות חזותית מיליטריסטית, בתוך: מיליטריזם בחינוך, חגית גור (עורכת), תל-אביב 2005, עמ' 47. [↑](#footnote-ref-52)
53. מצגת הכנה לטיול "מסע ישראלי צפון", בית-הספר "שחקים", נהריה, 25 בפברואר – 28 בפברואר ללא ציון שנה, אפר"ש. [↑](#footnote-ref-53)
54. אנדרטאות ככלל הן מרכיב משמעותי בהנצחת חללים והן משמשות ככלי מרכזי בטקסי הנצחה וזיכרון. ראו: שמיר, אנדרטאות בישראל. [↑](#footnote-ref-54)
55. תלמידים בבית-הספר "קרית חינוך ע"ש דוד בן גוריון", נס ציונה, טיול לגליל העליון , ללא תאריך, אפר"ש. [↑](#footnote-ref-55)
56. תלמידים בבית-הספר "אורט רונסון", אשקלון, טיול לגלבוע, ללא תאריך, אפר"ש. [↑](#footnote-ref-56)
57. מ' פייגה, האנדרטה לאסון המסוקים ופרדוקס הפרטת ההנצחה של חללי הלאום, **עיונים בתקומת ישראל**, כרך 20 (2010), עמ' 143-122. [↑](#footnote-ref-57)
58. אלמוג,***הצבר: דיוקן***,עמ' 277. [↑](#footnote-ref-58)
59. בשנת 2006 חברו משרד החינוך יחד עם עמותת 'מסע ישראלי' להפעלת תוכנית חינוכית חדשה, ששמה לה למטרה לחזק את זהותם האישית, החברתית, הציונית, הישראלית והיהודית של תלמידי התיכון בישראל. ראשי העמותה בחרו את השם מסע ישראלי כדי לבדלו מפעילויות בית ספריות אחרות כגון הטיול השנתי, ימי עיון, סמינרים או לפעילויות בגדנ"ע. בחירתם ממחישה את רצונם לייחד את חוויית המסע מאירועים חינוכיים אחרים תוך חיבור למסורת המסעות בהיסטוריה של היישוב ושל מדינת ישראל. מארגני המסע טוענים כי הוא כלי לטיפוח הישראליות ולהעמקת הערכים העומדים ביסודה. לדבריהם, הצלחתו קשורה בכך שהוא פעילות אותנטית המדמה עבור המשתתפים בה את חוויית הישראליות שנוצרה מהתרבות הישראלית עם הקמת המדינה. ראו: ג. יאיר, *מסע ישראלי חוויות: מפתחות לפדגוגיה ישראלית ולחינוך הערכי בישראל****,*** ראשון לציון, 2017, עמ' 33-32. [↑](#footnote-ref-59)
60. חוזר לטיול "מסע ישראלי צפון", בית-הספר "שחקים", נהריה, 2016, אפר"ש. [↑](#footnote-ref-60)
61. מתוך חוזר להורים ולתלמידים, מסע נודד – הרי אילת, בית-הספר "דנציגר", קריית שמונה, 22 בנובמבר עד 27 בנובמבר 2015, אפר"ש. [↑](#footnote-ref-61)
62. ריאיון עם רחל סלמה, קריית שמונה, 27 באוקטובר 2019, אפר"ש. [↑](#footnote-ref-62)
63. חוזר למסע "כוכב מאי", מקיף א', הגימנסיה הריאלית חטיבת הביניים "דורות", ראשון לציון, 2017, אפר"ש. [↑](#footnote-ref-63)
64. חוזר למסע "כוכב מאי", מקיף א', הגימנסיה הריאלית חטיבת הביניים "דורות", ראשון לציון, 2017, אפר"ש. [↑](#footnote-ref-64)
65. גרטל, דרך הטבע, עמ' 233 [↑](#footnote-ref-65)
66. אלמוג,הצבר: דיוקן,עמ' 280. [↑](#footnote-ref-66)
67. כל בתי הספר המוכרים, (כאלו שיש להם סמל מוסד של משרד החינוך) חייבים בהגשת תוכנית טיולים שנתית, שבבנייתה שותפים כלל הצוות החינוכי בביה"ס בהובלת מנהל ביה"ס. מתוך הוראות מנכ"ל משרד החינוך, טיולים, ס' 3.1.1. [↑](#footnote-ref-67)
68. יש לציין כי מערכת הזנת תוכנית טיולים החלה לפעול באופן מקוון החל משנת 2012 כתוצאה מכך אנו מזהים חדירה איטית של הטמעת המערכת בקרב המחוזות השונים. כמו כן יש פער באופן ובשלמות הזנת נתונים בין מחוז למחוז. בנוסף, יש קושי לכמת את המספר המדויק של טיולים שהתקיימו בפועל בכל מחוז ולכן עלינו להתייחס בזהירות לנתונים המספריים אשר התקבלו. [↑](#footnote-ref-68)
69. . כאשר כתבו מארגני הטיול כי הלינה תתבצע בתנאי בית ספר שדה או אכסניית נוער אנו מבינים כי מדובר בלינה במבנה. אתרים אחרים היה עלינו לזהות בהתאם כלינת מאהל או כחניון שטח בלבד ללא תשתית מסודרת ושם היה על מארגני הטיול לדאוג לכל הדרוש ללינת הלילה כגון תאורה, שירותים ומים זורמים. חניונים אלו הם לדוגמה: חניון צאלים במדבר יהודה, פארק גורן בגליל או חניון יטבתה בערבה. אתרי לינה אלו קוטלגו כ'לינת שטח'. באופן זה, עלה בידינו לנתח מספר רב של אתרי לינה. [↑](#footnote-ref-69)
70. הסיבה לכך היא כי בהתאם להנחיות והוראות משרד החינוך בזמן כתיבת מאמר זה, יש צורך במאבטח לילה מוכר ומוסמך למהלך הלילה. אך כאשר בית-הספר משכן את תלמידיו באכסנייה מוכרת כגון אנ"א או בית ספר שדה, הרי שהעלות של המאבטח כלולה במחיר. זאת בשונה מהצורך להביא מאבטחי לילה לשטח בעלות נוספת. בנוסף, בלינת שטח "מלאה" בחניון שאין בו כלל תשתיות, יש לדאוג להבאת מיכלי מים, תאורה, תאי שירותים וכו' ראו: הוראות מנכ"ל משרד החינוך, טיולים, ס' 5.3.10. [↑](#footnote-ref-70)
71. הירידה בשנת תשפ"א עשויה להיות מוסברת בכך שבשלב איסוף הנתונים לעבודה זו- טרם הוזנו כל הטיולים לתשפ"א ומה שעלה בידינו להשיג אלו נתונים חלקיים. [↑](#footnote-ref-71)
72. במהלך שנת 2000 (כאשר יוסי שריד ממפלגת מרץ ולאחר מכן אהוד ברק בהתאמה שמשו בתפקיד שר החינוך בכנסת ה 28). חלו מספר שינויים במטרות החינוך הממלכתי בדגש על יעדים חברתיים תרבותיים ולאומיים . ראו חוק חינוך ממלכתי, ספר החוקים 181, כנסת ישראל ירושלים, ט' אלול תשי"ג.<https://fs.knesset.gov.il/2/law/2_lsr_208355.PDF> [↑](#footnote-ref-72)
73. סביב המונח "פוסט מודרניזם" שרויים ערפול וטשטוש, והגדרתו הממצה כרוכה בקשיים רבים. מבין הניסיונות הרבים להגדיר מונח זה, בחרנו להתייחס למונח כאל מצב של ריבוי זהויות והעדר כללים ברורים להערכה ולגינוי. המחשבה הפוסט מודרניסטית צמחה כמחשבה פוליטית בעיקרה, משום שעקבה אחר דרך היווצרותם והשתנותם של רעיונות ומציאות, ראתה שהם אינם יציבים, ברורים מאליהם וטבעיים כפי שהם נתפסים, אלא ניתנים לשינוי ולהחלפה. מתוך: מ' רוזמרין, "פמיניזם, פוסט-מודרניזם וחינוך", *הד החינו****ך*,** פ"ב (6) (2008), עמ' 44–47. [↑](#footnote-ref-73)
74. תוכנית חינוכית ערכת ביקורים בארץ האבות. מנהל חברה ונוער, מחוז ירושלים משרד החינוך 20/12/2012

https://cms.education.gov.il/EducationCMS/Units/Jerusalem/PikuahPadagogya/Hevra/bikurim.htm [↑](#footnote-ref-74)
75. ר' קשתי, "שר החינוך גדעון סער יוזם תוכנית לביקורי תלמידים במערת המכפלה" הארץ, נדלה 17 דצמבר 2021, [ttps://www.haaretz.co.il/news/education/1.1162276](https://www.haaretz.co.il/news/education/1.1162276) [↑](#footnote-ref-75)